VENDIM
Nr. 70, datë 14.2.2024

PËR DISA SHTESA DHE NDRYSHIME NË VENDIMIN NR. 887, DATË 27.12.2022, TË KËSHILLIT TË MINISTRAVE, “PËR PROCEDURAT E MENAXHIMIT TË INVESTIMEVE PUBLIKE”

Në mbështetje të nenit 100 të Kushtetutës dhe të neneve 16 e 25, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, me propozimin e ministrit të Financave, Këshilli i Ministrave

VENDOSI:

Në vendimin nr. 887, datë 27.12.2022, të Këshillit të Ministrave, “Për procedurat e menaxhimit të investimeve publike”, bëhen këto shtesa dhe ndryshime:
1. Në fjalinë e parë, të pikës 1, pas togfjalëshit “... qartësisht të identifikuara ...” shtohen fjalët “... pavarësisht burimit të financimit.”. 
2. Në fund të pikës 3 shtohet fjalia, me këtë përmbajtje:
“Përjashtim nga ky rregull bëjnë projektet e investimeve publike që lidhen me rikonstruksionin e ndërtesave publike, blerjen e pajisjeve elektronike apo të pajisjeve të zyrave.”.
3. Në pikën 6 bëhen këto ndryshime:
a) Shkronja “a” ndryshohet, si më poshtë vijon:
“a) “Shpenzime kapitale administrative” përkufizohen si zëvendësimi i pajisjeve të vjetruara gjatë ushtrimit të funksioneve nga njësia e qeverisjes qendrore apo blerje të pajisjeve të reja  që lidhen me nivelin aktual të personelit ose rritjen e numrit të stafit. Njësitë e qeverisjes qendrore përgatitin propozimet dhe i paraqesin në ministrinë përgjegjëse për financat të shoqëruara me dokumentacionin e kërkuar, në përputhje me procedurat për vlerësim sipas aneksit 1, në përputhje me përcaktimin e nenit 22, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar. Projektet e vlerësuara sipas këtij klasifikimi do të paraqiten si pjesë përbërëse e kërkesave buxhetore, në kuadër të përgatitjes së Programit Buxhetor Afatmesëm (PBA). Ministria përgjegjëse për financat shqyrton propozimet, duke i përfshirë, sipas rastit, në procesin e PBA-së apo buxhetin vjetor.”.
b) Kudo në përmbajtje të shkronjës “b” hiqet togfjalëshi “... PBA apo ...”. 
4. Në fund të paragrafit tё parё, tё pikës 7, shtohet fjalia, me këtë përmbajtje:
“Gjatë procesit të programimit të projekteve të investimeve publike prioritet për financim kanë projektet ekzistuese.”.
5. Në pikën 8 bëhen shtesa dhe ndryshimet e mëposhtme:
a) Nё paragrafin e parё, pas fjalëve “Propozimet për projektet e reja të investimeve ...” shtohen “... pavarësisht burimit të financimit ...”.
b) Shkronjat “c” dhe “ç” ndryshohen, si më poshtë vijon:
“c) Për projektet e investimeve publike, të cilat përfshihen në Listën Unike të Projekteve me Rëndësi Kombëtare, përpara maturimit, institucioni propozues paraqet studimin e fisibilitetit, duke siguruar cilësinë e tij në përputhje me përcaktimet e shtojcës 4, bashkëlidhur këtij vendimi, për të cilat:
i. ministria përgjegjëse për financat vlerëson përballueshmërinë buxhetore të projektit dhe risqet fiskale lidhur me deficitin buxhetor dhe borxhin publik;
ii. institucioni përgjegjës për programimin strategjik jep mendim për plotёsimin e dokumentacionit sipas kritereve të këtij vendimi dhe rivlerёsimin e përputhshmërinë me strategjitё kombëtare, sektoriale dhe ndërsektoriale;
iii. Agjencia e Trajtimit tё Koncesioneve (ATRAKO) jep mendim nё tёrёsi pёr pёrmbushjen e elementeve tё studimit tё fizibilitetit tё projektit, vetёm pёr projektet qё paraqiten sipas modulit PPP.”.
“ç) Projekti konsiderohet i maturuar me miratimin e Komitetit të Planifikimit Strategjik.”.
c) Pas shkronjёs “ç” shtohet shkronja “ç/1”, me këtë përmbajtje:
“ç/1) Institucioni përgjegjës për programimin strategjik reflekton ndryshimin e statusit tё maturitetit tё projekteve qё maturohen dhe rivlerёson rankimin e projekteve nё Listёn Unike tё Projekteve me Rёndёsi Kombёtare.”.
6.  Nё pikёn 9 bёhen ndryshimi dhe shtesa e mёposhtme:
a) Fjalia e parё hiqet.
 b) Pas togfjalёshit “... rankimin e projekteve ...” shtohet “... tё maturuara ...”.
7. Pika 11 ndryshohet, si më poshtë vijon:
“11. Për angazhimet buxhetore shumëvjeçare, që lidhen me projekte të reja investimesh publike, gjatë zbatimit të tyre nuk lejohet që në buxhetin e njësisë përkatëse të njësisë së qeverisjes qendrore të shpërndahen më pak se 20% e vlerës së plotë të projektit përkatës gjatë vitit të parë. Gjatë zbatimit të projekteve të investimeve publike nuk lejohet që në buxhetin e njësisë përkatëse të njësisë së qeverisjes qendrore të shpërndahen më pak se 30% e vlerës së plotë të projektit përkatës gjatë vitit të dytë dhe jo më pak se 30% e vlerës së plotë të projektit përkatës gjatë vitit të tretë, përveç rasteve ku përcaktohet ndryshe në dokumentin e studimit të fisibilitetit dhe projektet e reja të miratuara në PBA 2023-2025. Për projektet e investimeve publike me financim të huaj ndiqen rregullat e përcaktuara në marrëveshjet përkatëse me institucionin financiar.”. 
8. Pas pikёs 13 shtohet pika 13/1, me këtë përmbajtje:
[bookmark: _GoBack]“13/1. Projektet e investimeve me statusin “i maturuar” në Listën Unike të Projekteve me Rëndësi Kombëtare, të miratuara me vendimin nr. 447, datë 26.7.2023, të Këshillit të Ministrave, “Për miratimin e Dokumentit të Politikave Prioritare 2024–2026”, përfshihen në PBA apo buxhetin vjetor, pasi:
a) institucioni përgjegjës për programimin strategjik tё kryejë rankimin e projekteve;
b) ministria përgjegjëse për financat tё vlerësojё përballueshmërinë buxhetore të projektit në përputhje me hapësirat fiskale.”.
9. Nё shtojcën 4 “Studimi i fisibilitetit”, bёhen shtesat e mёposhtme:
a) Nё paragrafin e dytё, pas togfjalёshit “Cilёsia e konceptimit ...” shtohet “... dhe pёrmbajtjes ...”.
b) Pas paragrafit tё tretё shtohet fjalia, me këtë përmbajtje:
“Bazuar në natyrën e projektit, institucioni propozues, duke argumentuar, mund të vlerësojë si të paaplikueshme një apo disa seksione të udhëzimit të mëposhtëm:”.
Ky vendim hyn në fuqi pas botimit në Fletoren Zyrtare.

